text: Spinning mod sorg
  07 januar 2017 kl. 11.40
  Hundredvis af ryttere bruger 12 timer i sadlen på spinningscyklen til gavn for børn og unge i sorg.
  Lørdag bliver der trampet i pedalerne i Sønder Omme, hvor 300 spinningsryttere deltager i et 12-timers event.
  De mange cykelryttere får mere ud af eventen end sved på panden og kredsløbstræning. Overskuddet fra eventen går til foreningen Børn, Unge og Sorg, der tilbyder gratis rådgivning til børn og unge i sorg.
  Alene i Region Syddanmark har 16.700 børn og unge, oplevet alvorlig sygdom eller dødsfald hos deres forældre eller søskende.
  Det er cykelholdet Team Giv Håb, der normalt cykler på de danske landeveje for Børn, Unge og Sorg, der står for arrangementet.
  - Når der er sygdom eller dødsfald i en familie, så står der børn eller søskende på sidelinjen, og det er en overset gruppe, som vi skal hjælpe, siger arrangør Bjarne Hall til TV SYD.
  De 300 spinnere hjælpes ad med at cykle de 12-timer og har betalt 800 kroner for en cykel, som de kan deles om fire ryttere. 
  - Nu har vi kørt i fire timer, og det kører bare. Vi har allerede booket halvdelen af næste års cykler, og i år er vi spinnere fra halvdelen af landet, siger Bjarne Hall.
  